

**Република Србија**

**МИНИСТАРСТВО**

**КУЛТУРЕ И ИНФОРМИСАЊА**

**ИЗВЕШТАЈ О РЕАЛИЗАЦИЈИ ПРОЈЕКАТА НА КОНКУРСУ ЗА СУФИНАНСИРАЊЕ ПРОJЕКАТА ПРОИЗВОДЊЕ**

**МЕДИЈСКИХ САДРЖАЈА КОЈИ СЕ РЕАЛИЗУЈУ ПУТЕМ ЕЛЕКТРОНСКИХ МЕДИЈА ЧИЈИ ИЗДАВАЧИ ИМАЈУ СЕДИШТЕ НА ТЕРИТОРИЈИ АП КОСОВО И МЕТОХИЈА У 2020. ГОДИНИ**

 **Децембар 2021. године**

Министарство културе и информисања je, у складу са својим надлежностима, припремило извештај о реализацији Конкурса за суфинансирање проjеката производње медијских садржаја који се реализују путем електронских медија чији издавачи имају седиште на територији АП Косово и Метохија у 2020. години, на основу података којима Министарство располаже и извештаја добијених од учесника Конкурса.

1. **Основни подаци о конкурсу**

Конкурс за суфинансирање пројеката за производњу медијских садржаја који се реализују путем електронских медија чији издавачи имају седиште на територији АП Косово и Метохија у 2020. години, расписан је на основу члана 19. Закона о јавном информисању и медијима, Правилника о суфинансирању пројеката за остваривање јавног интереса у области јавног информисања („Службени гласник РС“, бр. 16/16 и 8/17) и Одлуке министра број: 451-04-6126/2019-04 од 04. децембра 2019. године. Конкурс је био расписан у периоду од 10. децембра 2019. до 10. јануара 2020. године, а јавни позив је објављен на званичном сајту Министарства и у дневном листу Блиц.

1. **Намена конкурса**

Намена конкурса је пружање финансијске подршке медијским садржајима који доприносе истинитом, непристрасном, правовременом и потпуном информисању грађана који живе на територији Аутономне покрајине Косово и Метохија, очувању и развоју српског националног и културног идентитета и језика и унапређењу положаја и равноправности свих сегмената друштва.

1. **Критеријуми конкурса**

**Основни критеријуми** за доделу средстава пројектима, у складу са Законом, били су:

*Мера у којој је предложена пројектна активност подобна да оствари јавни интерес у области јавног информисања*:

* Значај пројекта са становишта: остваривања јавног интереса у области јавног информисања; остваривање намене конкурса; усклађености пројекта са реалним проблемима, потребама и приоритетима циљних група; идентификованих и јасно дефинисаних потреба циљних група; заступљености иновативног елемента у пројекту и новинарско истраживачког приступа.
* Утицај и изводљивост са становишта: усклађености планираних активности са циљевима, очекиваним резултатима и потребама циљних група; степена утицаја пројекта на квалитет информисања циљне групе; мерљивости индикатора који омогућавају праћење реализације пројекта; разрађености и изводљивости плана реализације пројекта; степена развојне и финансијске одрживост пројекта (позитивни ефекти пројекта настављају се након што се оконча подршка).
* Капацитети са становишта: степена организационих и управљачких способности предлагача пројекта; неопходних ресурса за реализацију пројекта; стручних и професионалних референци предлагача пројекта, а које одговарају предложеним циљевима и активностима пројекта.
* Буџет и оправданост трошкова са становишта: прецизности и разрађености буџета пројекта, који показује усклађеност предвиђеног трошка са пројектним активностима; економске оправданости предлога буџета у односу на циљ и пројектне активности.

*Мера пружања веће гаранције привржености професионалним и етичким медијским стандардима*:

* Да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда.
* Доказ о томе да су након изрицања казни или мера предузете активности које гарантују да се сличан случај неће поновити.

Ближи критеријуми су:

* унапређење права на информисање грађана на територији Аутономне покрајине Косово и Метохија;
* очување и развој српског националног и културног идентитета и језика;
* јачање стручних капацитета у медијима и редакцијама које емитују програм на српском језику;
* безбедност новинара;
* садржаји намењени деци и младима;
* родна равноправност
* производња садржаја приступачних особама са инвалидитетом (аудио дескрипција, титл, превод на знаковни језик и др.).
1. **Финансијски аспекти конкурса**

За реализацију Конкурса у буџету Министарства опредељено је 9.000.000,00 динара. На Конкурс је стигло 26 пријава. Предлагачи су за реализацију пројеката тражили укупно 20.931.850,00 динара.

Министарство је суфинансирало пројекте износима који не прелазе 80% вредности пројекта. Најмањи износ средстава који је могао бити одобрен по пројекту износио је 400.000,00 динара, а највећи 1.000.000,00 динара.

1. **Пријављени пројекти**

На Конкурс је пријављено 26 пројеката. Сви пристигли пројекти су испунили услове Конкурса дате у јавном позиву.

1. **Одлучивање о пристиглим пројектима**

Одлучивање о пристиглим пројектима вршило се у транспарентном поступку, без дискриминације, у складу са јавним интересом у области јавног информисања. Одлуку о расподели средстава, са образложењем донео је министар, на основу Предлога Комисије.

**5.1. Улога стручне комисијe**

Оцену пројеката поднетих на Конкурс, као и Предлог о расподели средстава са образложењем доноси стручна комисија коју решењем именује министар. У питању је саветодавно тело које процењује у којој мери су предложене пројектне активности подобне да остваре јавни интерес у области јавног информисања и на тај начин помаже министру у доношењу одлуке о расподели средстава.

Већина чланова Комисије именована је на предлог новинарских и медијских удружења, након што је Министарство, у оквиру јавног позива за расписивање Конкурса, позвало новинарска и медијска удружења, као и медијске стручњаке да доставе предлоге за чланове Комисије и њихове биографије.

Решењем министра број: 119-01-00048/2020-04. од 07. 02. 2020. године формирана је стручна Kомисија за Конкурс за суфинансирање проjеката за производњу медијских садржаја који се реализују путем електронских медија чији издавачи имају седиште на територији АП Косово и Метохија у 2020. години у следећем саставу:

* Љубица Здравковић Џонов
* Никола Лазић
* Небојша Величковић
* Слободан Станковић
* Слободан Радичевић

Секретар Комисије била је Дања Матаруга.

Комисијa је разматрала и оцењивала 26 пројекта и за сваки пројекат дала образложење.

**6. Подржани пројекти**

**6.1. Број подржаних пројеката и износ додељених средстава**

Од разматраних 26 пројекта, Комисија је подржала 15, а одбила 11 пројеката.

За суфинансирање пројеката додељена су средства у износу од 9.000.000,00 динарa.

 Већина пројеката је, на предлог Комисије, подржана мањим од траженог износа средстава. Корисници средстава који су добили мањи износ од траженог, били су у обавези да доставе ревидирани буџет.

Најмањи износ за суфинансирање пројекта износио je 400.000,00 динара. Најмањим износом подржана су 4 пројекта. Средствима у износу од 930.000,00 динара, што је и највећи одобрени износ на Конкурсу, подржана је реализација једног пројекта.

**6.2. Структура подржаних пројеката према врсти медија**

Највећи број пројеката емитован је путем телевизије (9 пројеката) и радија (4 пројекта). Интернет портали имали су најмање учешће као главни носиоци емитовања реализованог медијског садржаја. Један број корисника средстава поставио је медијске садржаје и на својим званичним интернет страницама и ЈуТјуб (YouTube) каналима.

Финансијска подршка је пружена издавачима медија и продукцијама чији је програмски садржај доступан већини припадника српске заједнице на Косову и Метохији.

1. **Извештаји корисника**

Корисници средства имају обавезу, у складу са Законом и закљученим уговором, да Министарству доставе извештај о реализацији пројеката, у форми наративног и финансијског извештаја. Уз извештај корисници достављају и доказ о реализацији пројекта.

Сви корисници су Министарству доставили наративни и финансијске извештај о реализацији пројекта. Произведени медијски садржај за пројекат „Наше вести“ није доставило Друштво за радио и телевизијске делатности, услуге и трговину Herc International д.о.о. Штрпце.

1. **Испуњеност рокова и форма извештаја**

Рок за достављање извештаја је 30 дана од датума завршетка пројекта.

 Корисници ВИМ инфо д.о.о. Звечан и Радио Гораждевац нису назначили да је производњу медијског садржаја суфинансирало Министарство културе и информисања.

1. **Финансијски део извештаја**

Финансијски део извештаја корисници су доставили на прописаном Обрасцу 2, који је потписан од стране овлашћеног лица корисника средстава.

**3. Реализација пројеката**

Може се констатовати да је произведени медијски садржај разноврстан и да је, тематски гледано, у складу са постављеним програмским приоритетима и Законом дефинисаним јавним интересом. Већина медијских садржаја намењена је локалном становништву и одражава специфичности и проблеме АП Косова и Метохије. Присутан је аспект позитивне стимулације локалног становништва, кроз примере из заједнице о покретању и/или унапређењу запошљавања и унапређењу других сегмената друштва који доприносе квалитетнијем животу становништва. Неколико пројеката било је намењено деци и младима и проблемима и изазовима са којима се сусрећу.

Реализовани су следећи пројекти:

|  |
| --- |
| 1. Друштво за радио и телевизијске делатности, услуге и трговину Herc International д.о.о. Штрпце, Документарне емисије о нашем животу на Космету |
| Вредност пројекта | 900.000,00 динара |
| Одобрени износ од МКИ | 600.000,00 динара |
| Област | Опстанак српског народа на Косову и Метохији |
| Циљна група | Срби на Косову и Метохији |
| Опис пројектних активности | Тема пројекта је живот Срба на Косову и Метохији. Кроз 12 документарних емисија приказане су животне приче Срба са ових простора, кроз разговоре са учитељима, професорима, лекарима, локалним привредницима и представницима локалних институција. Циљ пројекта је био да се укаже на тешке животне околности у којима ови људи живе, проблеме са којима се свакодневно суочавају, али и њихова очекивања и планове у будућности.  |
| Где и када је објављен медијски садржај | Медијски садржај је реализован кроз дванаест 30-минутних емисија на Радио Херцу у периоду од 01.07.2020. до 31.12.2020. године. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 2. Друштво за радио и телевизијске активности, услуге и трговину Профи медиа д.о.о. Штрпце, Звуци са Шар-планине |
| Вредност пројекта | 1.073.360,00 динара |
| Одобрени износ од МКИ | 800.000,00 динара |
| Област | Очување националног и културног идентитета |
| Циљна група | Млади |
| Опис пројектних активности | Тема пројекта је очување музичког наслеђа Шар-планинске области. Сврха пројекта је да се, пре свега код младих, пробуди свест о значају културне заоставштине и да им се укаже на одговорност у чувању исте. Идеја је била да се од заборава сачува и аутентични српски музички језик и да се млађим генерацијама пренесу основна знања о националној историји, култури, традицији и националном идентитету Срба који живе на Косову и Метохији. Корисник је Министарству доставио извештај о реализацији пројекта, али не и произведени садржај.  |
| Где и када је објављен медијски садржај | Пројекат је реализован кроз 12 радијских епизода од по 15 минута које је емитовао Радио Сити-Профи Медиа. |
| Назнака да је МКИ суфинансијер | Корисник није доставио реализовани медијски садржај  |
| Достављен финансијски извештај |  Да. |

|  |
| --- |
| 3. Друштво за радио и телевизијске делатности, услуге и трговину Herc International д.о.о. Штрпце, Наше вести |
| Вредност пројекта | 980.004,00 динара |
| Одобрени износ од МКИ | 650.000,00 динара |
| Област | Друштвена дешавања на Косову и Метохији |
| Циљна група | Срби на Косову и Метохији |
| Опис пројектних активности | Пројекат се бавио локалним дешавањима у срединама где живе Срби на територији Косова и Метохије. Кроз 24 ТВ прилога приказани су реални проблеми, потребе и приоритети српског народа у овим срединама. Циљ пројекта је био пружање информација локалном становништву о темама које их интересују, а које не могу на други начин да добију.  |
| Где и када је објављен медијски садржај | Пројекат је реализован у информативним емисијама приказаним на ТВ Херц. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 4. НВО Пулс, Косовски журнал |
| Вредност пројекта | 650.000,00 динара |
| Одобрени износ од МКИ | 450.000,00 динара |
| Област | Друштво |
| Циљна група | Становници територије АП Косова и Метохије |
| Опис пројектних активности | Пројекат је реализован кроз шест полусатних емисија *Косовског журнала.* Свака емисија се састојала из три дела:-Догађаји – преглед најважнијих догађаја за српску заједницу на Косову и Метохији у текућем месецу; -Људи – портрети значајних особа које су обележиле живот Срба на Косову и Метохији и -Појаве – специфичне друштвене прилике које се догађају на Косову и Метохији, посебно у Косовском Поморављу. |
| Где и када је објављен медијски садржај | Произведене садржаје емитовале су: ТВ Пулс, ТВ Мост, ТВ Грачаница, ТВ Херц и ТВ Мир. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 5. РКДС-ИМПУЛС д.о.о. Лепосавић, Документарне емисије „Композитори и џез музичари на КиМ |
| Вредност пројекта | 550.000,00 динара |
| Одобрени износ од МКИ | 400.000,00 динара |
| Област | Култура |
| Циљна група | Становници територије АП Косова и Метохије |
| Опис пројектних активности | Тема пројекта су људи са територије АП Косова и Метохије који се баве музиком и на тај начин представљају овај регион. Кроз шест радио емисија представљени су успешни појединци и колективи у домену музике и испраћене све манифестације које су се у овом региону одржавале од јула до децембра 2020. године. |
| Где и када је објављен медијски садржај | Радијске емисије у трајању од 20 до 45 минута емитоване су на Радио Импулс-у из Лепосавића. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 6. ВИМ инфо ДОО Звечан, Интервју |
| Вредност пројекта | 1.112.000,00 динара |
| Одобрени износ од МКИ | 850.000,00 динара |
| Област | Друштво |
| Циљна група | Становници територије АП Косова и Метохије |
| Опис пројектних активности | Тема пројекта су дешавања на територији АП Косово и Метохија. Реализована су 24 интервјуа. Своје ставове изнели су универзитетски професори, политички и други аналитичари, припадници међународних мировних снага, али и представници народа који живе на територији Косова и Метохије. Циљ пројекта је био да се унапреди информисање грађана који живе у овом региону. |
| Где и када је објављен медијски садржај | Медијски садржај је објављен на интернет порталу Kosovo online у форми 24 интервјуа. |
| Назнака да је МКИ суфинансијер |  Не. |
| Достављен финансијски извештај |  Да. |

|  |
| --- |
| 7. Омониа, Право на воду и ваздух |
| Вредност пројекта | 601.000,00 динара |
| Одобрени износ од МКИ | 400.000,00 динара |
| Област | Екологија |
| Циљна група | Становници територије АП Косова и Метохије |
| Опис пројектних активности | Тема пројекта је заштита животне средине у општинама на територији АП Косова и Метохије. У оквиру истраживања урађене су репортаже о загађености воде и ваздуха у општинама Пећ, Штрпце, Лепосавић, Грачаница и Косово Поље, као и интервјуи са професорима који се баве заштитом животне средине. Циљ пројекта је био да укаже на загађеност животне средине и иницира реакцију надлежних институција. |
| Где и када је објављен медијски садржај | Пројекат је реализован кроз три ТВ репортаже емитоване на ТВ Пулс Шилово и пет писаних репортажа. Све репортаже објављене су и на сајту Грачаница Онлајн. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 8. Друштво Српско-Руског пријатељства „Косовско огњиште“ Косовска Митровица, ПОГЛЕД НА… Употреба језика на Косову и Метохији |
| Вредност пројекта | 749.800,00 динара |
| Одобрени износ од МКИ | 560.000,00 динара |
| Област | Очување језика и писма |
| Циљна група | Становници територије АП Косова и Метохије |
| Опис пројектних активности | Пројекат је реализован кроз шест специјализованих информативно-политичких емисија посвећених угрожавању права на употребу језика на територији АП Косова и Метохије. Сврха је била да се широј и стручној јавности, локалним самоуправама и појединцима укаже на проблем угрожавања права на употребу језика и службену употребу језика у свим аспектима живота у АП Косово и Метохија. |
| Где и када је објављен медијски садржај | Произведени медијски садржај објављен је на Независној ТВ мрежи (ТВ Мост, РТВ Пулс и РТВ Центар Грачаница) |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 9. Милош Савић предузетник, Самостална радња за радио и телевизијске активности Пиксел Тврђан, Документарне емисије „Афирмација“ |
| Вредност пројекта | 800.000,00 динара |
| Одобрени износ од МКИ | 600.000,00 динара |
| Област | Запошљавање |
| Циљна група | Млади на територији АП Косова и Метохије |
| Опис пројектних активности | Тема пројекта је запошљавање младих у српским срединама у АП Косово и Метохија. Кроз шест документарних емисија истражене су могућности запошљавања младих у општинама Косовска Митровица, Грачаница, Штрпце, Зубин Поток, Ранилуг и Лепосавић, а посебан акценат стављен је на сегмент образовања као предуслов за проналажење посла.  |
| Где и када је објављен медијски садржај | Пројекат је реализован кроз шест емисија емитованих два пута месечно у документарном серијалу „Афирмација“ на ТВ Грачаница. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 10. Слободан Радичевић пр производња и емитовање телевизијског програма продукција Феронија Зубин Поток, Корени данас |
| Вредност пројекта | 759.000,00 динара |
| Одобрени износ од МКИ | 600.000,00 динара |
| Област | Очување националног и културног идентитета |
| Циљна група | Становници територије АП Косова и Метохије |
| Опис пројектних активности | Тема пројекта је промоција културе, традиције и других позитивних вредности које се тичу Срба на територији АП Косова и Метохије, али и у осталим деловима Србије. Акценат је стављен на обичаје српског народа кроз историју и потребу њиховог очувања за будуће генерације.  |
| Где и када је објављен медијски садржај | Емисије серијала „Корени данас“ емитоване су на ТВ Корени од 01.03.2020. до 31.12.2020. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 11. Ненад Милићевић ПР производња и емитовање телевизијског програма продукција Елипса Лапље село, Тркање кроз векове |
| Вредност пројекта | 879.000,00 динара |
| Одобрени износ од МКИ | 700.000,00 динара |
| Област | Очување националног и културног идентитета |
| Циљна група | Срби на Косову и Метохији |
| Опис пројектних активности | Пројекат је реализован кроз емисију „Ткање кроз векове“ посвећену српским светињама, људима и њиховим вековним обичајима и традицији. Циљ је био унапређење права на информисање грађана на територији АП Косова и Метохије о очувању и развоју српског националног и културног идентитета и језика, али и јачање стручних капацитета у медијима који емитују програм на српском језику. |
| Где и када је објављен медијски садржај | Пројекат је реализован кроз серијал од 18 документарних емисија емитованих на ТВ Корени и КОМНЕТ-у. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 12. Друштво са ограниченом одговорношћу Радио Гораждевац, Гораждевац, Повратници, чувари Метохије |
| Вредност пројекта | 522.800,00 динара |
| Одобрени износ од МКИ | 400.000,00 динара |
| Област | Људска права |
| Циљна група | Српско становиштво на територији АП Косова и Метохије |
| Опис пројектних активности | У оквиру пројекта снимљене су 24 емисије о положају и правима Срба у Метохији узимајући у обзир и услове настале услед пандемије коронавируса. Отварање ових тема подстакло је и решавање низа питања везаних за егзистенцију и опстанак повратника. Циљ пројекта био је да допринесе побољшању стања у областима политичког, правног, социјалног, друштвеног, економском и културног аспекта живота Срба повратника на овим просторима. |
| Где и када је објављен медијски садржај | Прилоге је емитовао Радио Гораждевац и Косовска медијска асоцијација (КОСМА мрежа). |
| Назнака да је МКИ суфинансијер |  Не. |
| Достављен финансијски извештај |  Да. |

|  |
| --- |
| 13. Медијско-културно удружење Литера, Хајде да се играмо и рециклирамо |
| Вредност пројекта | 930.000,00 динара |
| Одобрени износ од МКИ | 930.000,00 динара |
| Област | Садржаји за децу |
| Циљна група | Деца основно школског узраста |
| Опис пројектних активности | Кроз десет културно-образовних емисија деци су представљене традиционалне игре, као што су: ластиш, школице, прескакање конопца и сл., које су у сфери модерних технологија помало заборављене. Предлоге за игру дали су дечји писци, аутори познатих дечјих емисија и друге јавне личности, уз објашњење како се игре играју и поруку колико је претерано коришћење дигиталних уређаја лоше. У оквиру емисија емитовано је и десет прилога посвећених заштити животне средине и значају рециклаже отпада. |
| Где и када је објављен медијски садржај | Пројекат је реализован кроз десет културно-образовних емисија емитованих на пет телевизија: ТВ Мост, ТВ Пулс, ТВ Грачаница, ТВ Мир и ТВ Ким. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 14. Ортачко друштво за информативну, пропагандну и издавачку делатност Радио KISS Радомировић Миодрага и др., Косовска Митровица, Умрежимо љубав |
| Вредност пројекта | 501.600,00 динара |
| Одобрени износ од МКИ | 400.000,00 динара |
| Област | Дигитално насиље |
| Циљна група | Ученици основних и средњих школа |
| Опис пројектних активности | У фокусу пројекта је истраживање о врстама и учесталости дигиталног насиља међу ученицима основног и средњошколског узраста. Реализовано је 12 емисија кроз које је младима указано на опасности које прете од ове врсте насиља и дат савет како да се заштите од ове негативне појаве. У реализацији садржаја учествовали су ИТ стручњаци, наставници из области информатике, представници Министарства за телекомуникације као и родитељи деце, чија улога је да кроз стални надзор, разговор и савете заштите децу и охрабре их да са њима причају о овој теми.  |
| Где и када је објављен медијски садржај | Реализовано је 12 радио емисија које су емитоване на Радио КИС-у. |
| Назнака да је МКИ суфинансијер |  Да. |
| Достављен финансијски извештај |  Да. |

|  |
| --- |
| 15. Регионална информативна и медијска агенција – РИМА, Вода је живот |
| Вредност пројекта | 1.181.000,00 динара |
| Одобрени износ од МКИ | 656.000,00 динара |
| Област | Екологија |
| Циљна група | Становници територије АП Косова и Метохије |
| Опис пројектних активности | Тема пројекта је заштита водних ресурса. Реализован је шест емисија у којима је било речи о сакупљању и третману отпадних вода, неконтролисаном искоришћавању водних ресурса, оштећењу речних корита, управљању ризиком од поплава и ерозија и загађењу које проузрокују индустријска постројења и депоније. Циљ је био подизање свести грађана о правилном управљању водним ресурсима, залагање за промену навика у погледу чувања и коришћења ових ресурса и подстицање локалне самоуправе на веће ангажовање у решавању проблема отпадних вода. |
| Где и када је објављен медијски садржај | Реализовано је шест 20-минутних емисија које су емитоване на ТВ Мост, ТВ Мир, ТВ Пулс и ТВ Грачаница. |
| Назнака да је МКИ суфинансијер |  Да. |
| Достављен финансијски извештај |  Да. |

**III Закључна разматрања**

* Јавна средства су, у складу са условима Конкурса, распоређена у сврху остваривања јавног интереса у области јавног информисања.
* Већина реализованих пројеката одражава специфичности и проблеме становника АП Косово и Метохија
* Два корисника нису назначили да је производњу медијског садржаја суфинансирало Министарство културе и информисања.
* Произведени медијски садржај за пројекат „Наше вести“ није доставило Друштво за радио и телевизијске делатности, услуге и трговину Herc International д.о.о. Штрпце.